हैवानों के चंगुल से बच्ची को छुड़ाया, एसिड अटैक पीड़िताओं को बचाती हूं
‘एक फूल सी बच्ची को हैवानों से बचाने के लिए मैंने जान हथेली पर रखकर लड़ाई लड़ी और आज वह बच्ची बड़ी होकर नौकरी कर रही है। मेरी जिंदगी की यह सबसे बड़ी खुशी है कि मेरा जीवन किसी और के काम आ सका।’
‘एक फूल सी बच्ची को हैवानों से बचाने के लिए मैंने जान हथेली पर रखकर लड़ाई लड़ी और आज वह बच्ची बड़ी होकर नौकरी कर रही है। मेरी जिंदगी की यह सबसे बड़ी खुशी है कि मेरा जीवन किसी और के काम आ सका।’ यह कहना है राइटर सुशीला पुरी का, जो महज किताबों की दुनिया में ही खोई नहीं रहती, बल्कि जिंदगी की असलियतों से भी दो-चार होती हैं। आज ‘ये मैं हूं’ में जानते हैं उनकी कहानी।
सगी बहन ने छोटी बहन को 35 हजार में बेचा 
मेरे गांव की एक लड़की केतकी जो पड़ोस में रहती थी, उससे मुझे बेहद लगाव था। बच्चों की पढ़ाई के लिए हम गांव से लखनऊ शिफ्ट होने लगे तो जाते समय मैं उससे मिलने गई। मैंने उससे कहा कि अगर किसी भी तरह की कोई दिक्कत या परेशानी हो तो मुझसे बात जरूर करना और उसे मैंने अपना फोन नंबर दे दिया। वो लड़की इतनी तेज थी कि उसने मेरा फोन नंबर याद कर लिया।
हमारे गांव से जाते ही केतकी की बड़ी बहन ने उसके साथ बहुत बुरा किया। महज 13 साल की उम्र में ही अपनी छोटी बहन को एक अधेड़ उम्र के आदमी को 35 हजार रुपए में बेच दिया। जब मुझे पता चला तो मैं बहुत दुखी हुई। मैंने पता लगाने की कोशिश की कि वह कहां है। लेकिन 2 साल तक मुझे उस लड़की का कोई अता-पता नहीं मिला।
नाबालिग को बचाने के लिए मैं जान पर खेल गई
फिर एक दिन मेरे मोबाइल पर फोन आया उधर से एक लड़की की जानी-पहचानी आवाज मेरे कानों में गूंजी। उसके ‘हैलो’ बोलते ही मैं तुरंत उसकी आवाज पहचान गई। ये आवाज केतकी की थी। मैंने तुरंत उससे पूछा कि तुम कहां हो? फिर क्या था रोते-बिलखते केतकी ने अपनी पूरी दर्द भरी कहानी मुझे सुना दी।
उसने बताया कि वह गांव आई हुई है। मेरी बहन से जिसने मुझे 35 हजार में खरीदा था, कहने को वो मेरा पति है, मुझसे 30 साल बड़ा है और मुझे बात-बात पर बहुत मारता-पीटता है। वह जालंधर में नौकरी करता है और मैं उसके साथ पिछले दो साल से वहीं रह रही थी। केतकी ने बताया कि ससुर भी उसके साथ ही रहता है। जब पति नौकरी करने चला जाता है तो वह ससुर की हवस का शिकार होती। मुझसे रो-रोकर कहा-दीदी मैं बहुत दुखी हूं। मुझे बचा लीजिए। मैं बस दो दिन के लिए ही यहां आई हूं। इसके बाद पति मुझे जालंधर ले जाएगा। मैंने उसको शांत करते हुए कहा कि तुम चिंता मत करो मैं कुछ करती हूं। बस तुम मुझे कल एक बार सुबह जरूर फोन करना।
इतना सब सुनकर मेरे अंदर से आवाज आने लगी कि मुझे लड़की के लिए कुछ करना है। मुझे किसी न किसी तरह उसे बचाना है।
कहानी में आगे बढ़ने से पहले इस पोल पर अपनी राय देते चलिए-
पति ने साथ दिया और मैं उसको घर ले आई, पढ़ाया-लिखाया, लायक बनाया
इस दौरान मेरे तीनों बच्चों (दो बेटे और एक बेटी) की परीक्षाएं चल रही थीं। मैंने अपने पति से इस बारे में चर्चा की कि वह लड़की काफी परेशानी में है, मुझे उसके लिए कुछ करना है। पति ने हिम्मत बंधाते हुए कहा कि घर की जिम्मेदारी अपने ऊपर ली और मुझसे कहा कि तुम केतकी को अपने घर लेकर आओ।
अब मैं बिना कुछ सोचे-समझे अपने गांव की तरफ रोडवेज बस से निकल पड़ी। इसी दौरान मैंने केतकी से कहा कि तुम तैयार रहना। मैं तुम्हें लेने आ रही हूं। उस समय बस हमें गांव से करीब 15 किलोमीटर दूर छोड़ा करती थी। उसके बाद हम तांगे में बैठकर गांव पहुंचा करते थे। वह लड़की तैयार थी और मेरे पहुंचते ही वह पति के दिए हुए मोबइल को लेकर मेरे साथ चल पड़ी।
बच्ची को लेकर गांव से लखनऊ की ओर भागी, सिम तोड़ दिया
हम दोनों झटपट तांगे से बस स्टेशन पहुंचे। बस में बैठते ही मोबाइल पर केतकी के पति का फोन आने लगा। लड़की अपने पति से इतनी ज्यादा डरी हुई थी कि उसका फोन आते ही वह पूरी तरह कांपने लगी। मैंने उसे शांत किया और फोन उससे लेकर सिम कार्ड तोड़कर फेंक दिया।
उसकी घबराहट को देखकर मेरे मन में भी कई बार डर पैदा हुआ लेकिन मैंने खुद को मजबूत करते हुए लखनऊ पहुंचकर सबसे पहले एसपी के यहां एप्लिकेशन दी कि इस नाबालिग लड़की को जबरदस्ती खरीदकर अगवा किया गया है और 2 साल से बंधक की जिंदगी जी रही है। दो साल से अधेड़ उम्र का आदमी और उसका बाप इस लड़की के साथ शारीरिक शोषण कर रहे हैं। पुलिस थाने में लड़की के बयान दर्ज कर लिए गए।
यह सब करने के बाद मैं उसे अपने घर ले आई और अपनी बेटी मानते हुए उसे पढ़ने लिखने के लिए तैयार किया।
हालांकि, मामला यहीं खत्म नहीं हुआ। 6 महीने ही बीते थे कि एक दिन सुबह उठी और गेट खोला तो देखा कि उस लड़की का पति और ससुर खड़े हुए हैं। दोनों मुझसे लड़की को ले जाने के लिए झगड़ने लगे। वह बच्ची भी घबरा गई। मैंने तुरंत फोन कर पुलिस बुला ली।
आखिरकार पुलिस उन दोनों यानी पति और ससुर को थाने ले गई और बाद में चेतावनी देकर छोड़ दिया। उसके बाद वे दोनों कभी नजर नहीं आए। अब वह लड़की आठवीं तक पढ़ाई पूरी करने के बाद नौकरी कर रही है और स्वाभिमान के साथ जीवन जी रही है।
एसिड अटैक पीड़िताओं के लिए करने लगी काम
लखनऊ में जब एसिड अटैक की घटनाएं बढ़ने लगीं तो मैंने एसिड अटैक पीड़िताओं के लिए भी काम करना शुरू किया।
पिछली यादों को जब टटोलती हूं तो खुद को संतोष होता है कि मैं अगर उस समय हिम्मत न दिखाती तो शायद उसकी जिंदगी न बच पाती और मुझे हमेशा उस चीज का मलाल रहता।
साहित्य और लेखन से है लंबा वास्ता
अब कविता और लेखन के क्षेत्र में लंबे समय से काम कर रही हूं। मैंने अब तक दिल्ली की साहित्य अकादमी और रजा फाउंडेशन, भोपाल के भारत भवन, जबलपुर, कोलकाता, पटना, अरूणाचल प्रदेश, नेपाल के प्रज्ञा प्रतिष्ठान समेत कई जगहों पर कविता पाठ किया है। समय-समय पर मुझे कवि सम्मेलनों में बुलाया जाता है।
मेरे पिताजी समाजसेवी थे तो वहीं बाबा (दादाजी) और परदादा लेखक हुआ करते थे। उस दौरान कलम दवात से लिखा जाता था। बाबा और परदादा के हाथ से लिखी कई किताबें मैं अपने पास आज भी संभालकर रखे हुई हूं।
14 साल की उम्र में मंच से किया कविता पाठ
पापा को भी पढ़ने-लिखने का बेहद शौक रहा। उन्हीं का प्रभाव रहा है कि कविता और लेखन का क्षेत्र मुझे अपनी और खींचता चला गया। मैं जब महज 14 साल की थी तब पापा ने मेरे और भाइयों के लिए मुशायरा और कवि सम्मेलन का आयोजन कराया था। वह मौका मेरे लिए पहली बार था जब मैंने मंच पर खड़े होकर कविता पाठ किया।
अब मुझे अहसास होता है कि पहली बार बड़ी संख्या में मौजूद ऑडिएंश के सामने कविता पाठ करना कितनी हिम्मत का काम था। अब मैं लखनऊ जनवादी लेखक संघ की फाउंडर मेंबर हूं।
बाढ़ से इलाके के लोगों को बचाने के लिए मेरे ससुर ने नदी के किनारे-किनारे बनवा दिया था विशाल बांध
मेरे पति सिद्धार्थनगर जिले में एक प्रगतिशील किसान हैं। समाजसेवी के तौर पर ससुर जी बेहद सक्रिय रहते थे। वे विधायक भी रहे थे। इलाके में उनका बेहद सम्मान था। यहां तक कि पूर्व प्रधानमंत्री इंदिरा गांधी भी ससुर जी को काफी मानती थीं।
हमारे क्षेत्र में बाढ़ बहुत आती थी। ससुर जी ने नदी के किनारे किनारे विशाल बांध का निर्माण कराकर सैकड़ों गांवों को बाढ़ से बचाने का महान काम किया। इतना ही नहीं ससुर जी ने भारत-नेपाल के बीच नदी विवाद को सुलझाने में भी अहम भूमिका निभाई थी।
प्लास्टिक थैलियां निकलवाकर गोमती नदी को दे रही जीवन
आज पर्यावरण की अंतरराष्ट्रीय संस्था एक्सनोरा की मैं आजीवन मेंबर हूं। जल प्रबंधन, कूड़ा प्रबंधन और पॉलिथीन मुक्ति पर वर्षों से काम कर रही हूं जो कि मेरे लेखन में भी दिखाई देता है। खुद अपने घर में भी मैं जल प्रबंधन का काम करा रही हूं। ताकि वर्षा का पानी सीधे धरती में जा सके।
रोज स्कूल जाने का मौका नहीं मिला, घर बैठकर पढ़ाई की
चूंकि स्कूल-कॉलेज गांव से बहुत दूर थे तो मैंने पूरी पढ़ाई घर बैठे की। मैंने एमए करने के बाद बीएड किया। कुछ दिन पढ़ाया लेकिन बच्चों के पालन-पोषण की वजह से पढ़ाना छोड़ दिया। चूंकि, बचपन से लिखने का शौक था तो कंप्यूटर सीखा और अपने काम को डिजिटल रूप देने लगी।
मेरी कविता पर बनी एक फिल्म
मेरी एक कविता जब अखबार में छपी तो लखनऊ के फिल्म इंस्टीट्यूट में प्रोड्यूसर गिरीश बिहारी सक्सेना ने मुझे फोन किया कि हम आपकी कविता पर एक फिल्म बनाना चाहते हैं। इस तरह मेरी एक कविता पर फिल्म बनी है। उस कविता का शीर्षक था " उसकी खोज", इसी नाम से फिल्म भी बनी थी।
अपने बड़े-बुजुर्गों की विरासत को आगे बढ़ाने का मेरे अंदर जज्बा है। पर्यावरण, लेखन और समाज सेवा के क्षेत्रों में मैं लगातार काम कर रही हूं।
मुझे कुछ सम्मान भी मिल चुके हैं। इनमें प्रथम रेवान्त मुक्तिबोध साहित्य सम्मान, अंतर्राष्ट्रीय परिकल्पना हिंदी भूषण सम्मान और तथागत सृजन सम्मान शामिल हैं।
आगामी कुछ दिनों में मेरी दो किताब भी प्रकाशित होने वाली हैं।
मेरा मानना है कि जो हम लिखते हैं वह हमारे व्यवहार में भी दिखाई देना चाहिए।